Зэхыхьэ щхьэпэ
Урысейм и МВД-м и Краснодар университетым щIэныгъэм щыхагъахъуэ и Кавказ Ищхъэрэ институтым иджыблагъэ яшащ Налшык дэт 11-нэ курыт школым и 6-нэ классым щеджэхэр. Ахэр щыгъуазэ ящIащ полицэм хэтхэм жэуаплыныгъэ ин зэрахьым, абы хыхьэну хуейхэм яджыпхъэ-ящIапхъэхэм щытепсэлъыхьахэщ. ИужькIэ еджакIуэхэр стадионым, шхапIэм, музейм яшащ, зыщрагъэплъыхьащ. Сабийхэр зыщIэупщIа псоми жэуап нэс иратащ.
Зэхыхьэр къызэрагъэпэщащ 11-нэ школым и унафэщIым и къуэдзэ Курдановэ Ольгэрэ юридическэ щIэныгъэхэм я кандидат Шорэ Аликрэ.
— Ди пщэдейр зыщыгугъыр фэращи, фызыхущIемыгъуэжын гъуэгу дахэ фызэрытехьэным фыхущIэкъу, фIыуэ фызэреджэным, фи адэ-анэхэм фахуэфащэу дунейм фызэрытетыным фытелажьэ, — жиIащ Урысейм и МВД-м и Краснодар университетым и Налшык къудамэм и унафэщI юридическэ щIэныгъэхэм я доктор, профессор, УФ-м къэрал кIуэцI IуэхухэмкIэ и органхэм щIыхь зиIэ я лэжьакIуэ, полицэм и полковник Щхьэгъэпсо Заурбий.
Абы къехъулIащ зи унафэщI IуэхущIапIэм фIы и лъэныкъуэкIэ зэхъуэкIыныгъэхэр иригъэгъуэтыну. Абы и щыхьэтщ зэрагъэпэщыжа еджапIэ корпусиплIыр, футбол щыджэгу губгъуэшхуэр, стадионыр, нэгъуэщI куэд- ри.
ЖЫЛОКЪУЭ Лусаннэ.
